KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla neuvoston yhteisestä kannasta, joka koskee ehdotusta asetukseksi kehitysyhteistyöstä Etelä-Afrikan kanssa

1999/0070 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla

neuvoston yhteisestä kannasta, joka koskee ehdotusta asetukseksi kehitysyhteistyöstä Etelä-Afrikan kanssa

1. Asiakirjan taustaa

Komissio antoi ehdotuksen Euroopan parlamentille ja neuvostolle 15. maaliskuuta 1999 KOM(1999)124 lopullinen).

Euroopan parlamentin lausunto ensimmäisessä käsittelyssä 5. toukokuuta 1999.

Komissio antoi muutetun ehdotuksen neuvostolle 14. heinäkuuta 1999 (KOM(1999)335 lopullinen).

Neuvoston yhteinen kanta: Työryhmä viimeisteli ehdotuksensa yhteiseksi kannaksi 10. joulukuuta 1999. COREPER hyväksyi ehdotuksen 16. joulukuuta 1999. On odotettavissa, että yhteinen kanta vahvistetaan muodollisesti 28. helmikuuta 2000.

2. Komission ehdotuksen sisältö

Asetuksella kehitysyhteistyöstä Etelä-Afrikan kanssa, jota nyt annettu ehdotus koskee, on tarkoitus korvata nykyinen neuvoston asetus (EY) N:o 2259/96, jonka voimassaolo päättyy 31. joulukuuta 1999. Ehdotettua asetusta pidetään komission kannalta hyvin tärkeänä välineenä, koska sillä vahvistetaan oikeudellinen kehys, jonka mukaisesti komissio voi jatkaa viime vuosina aloitettuja kehitysyhteistyötoimia. Siinä määritellään tulevan toiminnan tavoitteet ja alat ottaen huomioon Etelä-Afrikan yhteiskunnallis-poliittisen kehityksen ja maan suhteiden kehittymisen ulkomaailmaan, erityisesti hiljattain allekirjoitetun, kauppaa, kehitystä ja yhteistyötä koskevan Euroopan unionin kanssa tehdyn sopimuksen osalta. Ehdotetussa asetuksessa vahvistetaan rahoituslähde ja -määrä budjettikohdasta B7-3200 rahoitettaville kehitysyhteistyötoimille.

3. Yhteistä kantaa koskevia huomautuksia

1.1. Yhteisen kannan teksti edustaa monilta osin parannusta komission muutettuun ehdotukseen. Eräät komitologiaa ja ohjeellista rahoitusmäärää koskevat merkittävät muutokset ovat kuitenkin ongelmallisia (ks. 3.4).

1.2. Euroopan parlamentin ensimmäisessä käsittelyssä tekemien tarkistusten johdosta toteutetut toimenpiteet:

- Tarkistus 1 (2 artikla): ei sisällytetty muutettuun ehdotukseen. Yhteisessä kannassa köyhyyden torjumista painotetaan Etelä-Afrikan kanssa tehtävän yhteistyön tavoitteena (1 artikla), ja se tuodaan yhdessä muiden monialaisten kysymysten kanssa etualalle 2 artiklassa. Kysymys Etelä-Afrikan naapurimaille annettavasta avusta kuuluu Lomén yleissopimuksen piiriin eikä sen paikka ole tässä asetuksessa. Nämä kannat komissio hyväksyy.

- Tarkistus 2 (6 artikla): Periaate, jonka mukaan edunsaaja johtaa ohjelmasuunnittelua, on sisällytetty muutettuun ehdotukseen ja yhteiseen kantaan. Kysymys tietyistä, kestoltaan kolmivuotisen ohjelmasuunnittelun ylittävistä aloitteista, on sisällytetty muutettuun ehdotukseen mutta poistettu yhteisestä kannasta. Tämä ei ole komissiolle ongelma, koska päätettyjen ja aloitettujen toimien jatkuvuus on täysin loogista ja sisältyy ajatuksena kyseisten toimien rahoitussopimuksiin.

- Tarkistus 3 (4 artiklan 3 kohta): sisällytetty muutettuun ehdotukseen ja yhteiseen kantaan.

- Tarkistus 4 (4 artiklan 6 kohta): sisällytetty muutettuun ehdotukseen EIP:n kanssa harjoitettavan järjestelmällisen tietojenvaihdon mutta ei paikalla tapahtuvan koordinoinnin osalta (EIP:llä ei ole edustusta Etelä-Afrikassa.) Yhteisen kannan teksti on tämän kannan mukainen.

- Tarkistus 5 (8 artiklan 7 kohta): ei sisällytetty muutettuun ehdotukseen eikä yhteiseen kantaan.

- Tarkistus 6 (9 artikla): ei sisällytetty lainkaan muutettuun ehdotukseen mutta osittain yhteiseen kantaan - tiedottaminen Euroopan parlamentille ja muille asianomaisille ilman erityismainintaa Etelä-Afrikan kansalliskokouksesta.

1.3. Neuvoston esittämät uudet säännökset:

Ehdotuksen eri osiin on tehty useita muutoksia, joista komissio katsoo monen selkeyttävän tai parantavan aiempaa tekstiä:

- muutokset johdanto-osan 5 kappaleeseen, johdanto-osan 9 ja 10 kappaleen poistaminen ja uusi 9 kappale,

- sanamuodon muutokset 1 ja 2 artiklassa sekä 4 artiklan 2, 6 ja 7 kohdassa,

- kahden kohdan poistaminen 7 artiklan 8 kohdassa, ja

- sanamuodon muutokset 9 artiklassa,

Komissio ei voi hyväksyä 6, 8 ja 10 artiklaan tehtyjä, huomattavasti kauaskantoisempia muutoksia sellaisenaan (ks. 3.4).

1.4. Komission kannalta merkittävät ongelmat:

Komitologia (8 artikla)

Tarkasteltava yhdessä 6 artiklan (ohjelmasuunnittelu) kanssa. Komission lähestymistapa komitologiaan tämän asetuksen osalta on käyttää komiteaa mahdollisimman paljon foorumina, jossa keskusteltaisiin Etelä-Afrikan jälleenrakentamisen ja kehittämisen Eurooppa-ohjelmaan (EPRD) liittyvän jäsenvaltioiden ja komission kehitysstrategian tehokkuudesta, sen osuudesta köyhyyden lievittämisessä ja muista 2 artiklassa ilmoitetuista tavoitteista sen sijaan, että käytäisiin jatkuvasti keskusteluja ehdotettujen hankkeiden yksityiskohdista. Komissio on samaa mieltä siitä, että komitean on osallistuttava nykyistä enemmän strategisten kysymysten käsittelyyn, mutta katsoo myös, että sen täysipainoinen osallistuminen olisi rajoitettava tärkeimpiin hankkeisiin, joihin liittyvää kynnystä olisi nostettava huomattavasti.

Neuvosto ehdottaa kolmea uutta ohjelmasuunnittelun vaihetta 6 artiklan eri kohdissa:

- alueohjelman luonnos esitetään komitealla samanaikaisesti kuin strategia-asiakirja,

- strategiaan liittyvien tulosindikaattoreiden laatiminen, ja

- komitealle mahdollisuus pyytää alueohjelman tarkistamista sen jälkeen, kun strategian ja alueohjelman vuosittainen arviointi on esitetty.

Lisäksi on poistettu viittaus vuosittaisen ohjelmasuunnittelun keskittämisestä rajalliseen määrään hankkeita.

Neuvoston yhteisessä kannassa strategian ja ohjelmasuunnittelun painottamista nykyistä enemmän ei tueta ehdottamalla vastaavasti yksittäisten ohjelmien/hankkeiden tarkastelun vähentämistä merkittävästi.

Näistä näkökohdista komissio on antanut liitteenä olevan yksipuolisen julkilausuman, jossa huomautetaan muun muassa, että ehdotus poikkeaa komission toimintamallista, joka perustuu siihen näkemykseen, että voidakseen keskittyä tehokkaasti nimenomaan kehitysstrategiaa ja ohjelman vaikutusta koskeviin kysymyksiin, mikä on toivottavaa, komitean olisi käsiteltävä vain tärkeimpiä (yli 25 miljoonan euron suuruisia) hankkeita ja tarvittaessa yksinkertaistetulla menettelyllä yli 5 miljoonan suuruisia hankkeita.

Talousarvio/Ohjeellinen rahoitusmäärä (10 artikla)

Neuvoston vahvistama ohjeellinen rahoitusmäärä on 10 prosenttia vähemmän kuin komission asetuksen koko keston ajaksi alun perin ehdottama määrä (875 miljoonaa euroa). Syynä vähennykseen on Länsi-Balkanin alueen jälleenrakentamiseen tarvittava rahoitus, joka ei ollut ajankohtainen alkuperäistä ehdotusta annettaessa. Tämä 10 prosentin vähennys komission ehdottomasta määrästä (875 miljoonaa euroa) on erityisen huolestuttava nyt, kun Etelä-Afrikka tarvitsee kipeästi kehitysapua kasvua, työllisyyttä ja uudelleenjakoa koskevan GEAR-ohjelmansa täytäntöönpanoon.

Komissio ymmärtää talousarvioon kohdistuvat uudet vaatimukset, jotka johtivat nykyisten budjettivarojen vähentämiseen, ja että kyseinen vähennys joudutaan ehkä vahvistamaan koko asetuksen keston ajaksi. Komissio katsoo kuitenkin, että molempien budjettivallan käyttäjien pitäisi yhdessä vahvistaa talousarvio ja ohjeellinen rahoitusmäärä. Tätä kantaa tukee budjettivallan käyttäjän vuoden 2000 talousarviota koskeva päätös: vuoden 2000 osalta vähennys on vähäinen, noin 1,5 prosenttia, ja siis huomattavasti vähemmän kuin neuvoston yhteisessä kannassa esitetty 10 prosenttia.

4. Päätelmät/Yleisiä huomautuksia

Komissio ja neuvosto hyväksyivät useita parlamentin tekemiä tarkistuksia; ne, jotka jätettiin huomiotta, olivat asetuksen tarkoitusperän kannalta vähemmän merkityksellisiä. Tästä voidaan päätellä, että ehdotetusta asetuksesta vallitsee suhteellisen yhtenäinen näkemys.

Vaikka komissio katsoo, että yhteisen kannan teksti parantaa monelta osin alkuperäistä ehdotusta ja on vastaus joihinkin parlamentin ilmaisemiin huolenaiheisiin, jäljelle jää kolme tärkeää asiakohtaa, joita komissio ei voi hyväksyä ja joissa se säilyttää alkuperäisen kantansa. Nämä ovat ohjelmasuunnittelu (6 artikla), komitologia (8 artikla) ja ohjeellinen rahoitusmäärä (10 artikla).

5. Komission julkilausumat

Liitteenä seuraavat, neuvoston pöytäkirjaan merkittävät lausumat:

(1) Neuvoston ja komission yhteinen lausuma asetuksen 4 artiklan 2 kohdasta

(2) Neuvoston ja komission yhteinen lausuma asetuksen 6 artiklan 2 kohdasta

(3) Neuvoston ja komission yhteinen lausuma asetuksen 7 artiklasta

(4) Komission yksipuolinen lausuma asetuksen 8 ja 10 artiklasta

LIITE

NEUVOSTON JA KOMISSION LAUSUMA (4 ARTIKLAN 2 KOHDASTA)

EIP ei pääsääntöisesti aio käyttää korkotukia tämän asetuksen välineenä.

KOMISSION JA NEUVOSTON YHTEINEN LAUSUMA (6 ARTIKLAN 2 KOHDASTA)

Komissio ja neuvosto katsovat, että vuosittain on aloitettava rajoitettu määrä alakohtaisia tukiohjelmia.

NEUVOSTON JA KOMISSION LAUSUMA (7 ARTIKLASTA)

Jäsenvaltiot ja komissio toteavat, että avoimuuden lisäämiseksi olisi tutkittava kaikki mahdollisuudet parantaa parhaillaan valmisteltavia ja toteutettavia komission ja jäsenvaltioiden hankkeita koskevan tietojenvaihdon tehokkuutta (myös sähköisen tietoteknologian tarjoamia mahdollisuuksia). Tämän vuoksi neuvosto kehottaa komissiota ilmoittamaan tiiviissä yhteistyössä jäsenvaltioiden asiantuntijoiden kanssa, miten työssä olisi edettävä.

KOMISSION YKSIPUOLINEN LAUSUMA (8 JA 10 ARTIKLASTA)

(EPRD-OHJELMA)

1. Komissio merkitsee tiedoksi, että neuvosto ehdottaa EPRD-ohjelman toteuttamista varten hallintokomiteaa (8 artiklan 2 kohta), jolle se antaisi uusia rahoituspäätöksiin liittyviä tehtäviä (8 artiklan 5 kohta) kaikissa yli 3 miljoonan euron suuruisissa hankkeissa ja jonka tehtäviä, asemaa ja valtuuksia on vahvistettu merkittävästi strategian, ohjelmasuunnittelun ja seurannan (6 artikla) osalta. Ehdotus poikkeaa komission toimintamallista, joka perustuu siihen näkemykseen, että voidakseen keskittyä tehokkaasti nimenomaan kehitysstrategiaa ja ohjelman vaikutusta koskeviin kysymyksiin, mikä on toivottavaa, komitean olisi käsiteltävä vain tärkeimpiä (yli 25 miljoonan euron suuruisia) hankkeita ja tarvittaessa yksinkertaistetulla menettelyllä yli 5 miljoonan suuruisia hankkeita.

2. Komissio panee merkille, että neuvosto on alentanut komission tekstiehdotukseensa liittämässä rahoitusselvityksessä olevaa vuosien 2000-2006 ohjeellista rahoitusmäärää (10 artikla) vuoden 2000 alustavassa talousarvioesityksessä Etelä-Afrikalle varattujen määrärahojen perusteella; alustavaa talousarvioesitystä on korjattu sen johdosta että otsakkeen 4 määrärahoja on kohdennettu Kosovon jälleenrakentamiseen. Komissio ilmoittaa, ettei tällä hetkellä ole saatavilla arviota Kosovon jälleenrakennuksen keskipitkän aikavälin tarpeista eikä niiden kattamisen edellyttämästä määrärahojen uudelleenkohdentamisesta. Lisäksi komissio arvioi, että EPRD:n rahoituspuitteet on määriteltävä sen jälkeen kun kaikki kolme toimielintä (Euroopan parlamentti, neuvosto ja komissio) ovat neuvotelleet asiasta ja kun lainsäädäntövallan ja budjettivallan molemmat käyttäjät ovat päässeet asiasta sopimukseen.

3. Vaikka komissio suhtautuukin myönteisesti muihin neuvoston ehdotuksessaan esittämiin muutoksiin, komissio ei voi edellä mainittujen seikkojen vuoksi yhtyä neuvoston ehdotukseen yhteiseksi kannaksi.